DOCUMENT Ce le-a transmis colegilor fostul secretar general al PLUS la demisia din partid și ce spune despre Dacian Cioloș

Fostul secretar general al partidului lui Dacian Cioloș anunță într-o scrisoare trimisă membrilor și conducerii PLUS și obținută de G4Media.ro că demisionează din toate funcțiile deținute în partid ”ca urmare a campaniei de desființare publică la care sunt supus de o săptămână”, dar le cere foștilor săi colegi să nu se lase intimidați și influențați. Avocatul Adrian Iordache califică drept ”o aberație și o inepție și o insultă la inteligența voastră” acuzația că ”cineva din familia mea, sau poate eu, este « eminența cenușie » a acestui partid și a lui Dacian Cioloș”. Istoricul Marius Oprea susține că Adrian Iordache, avocatul care a înregistrat PLUS la Tribunal și a devenit apoi secretarul general al partidului, este fiul fostului ofițer de securitate care l-a anchetat înainte de 89, maiorul Alexandru Iordache.

Redăm mai jos integral scrisoarea lui Adrian Iordache obținută de G4Media.ro:

”Va rog sa luati act de demisia mea din PLUS, Partidul Libertate, Unitate si Solidaritate, cu efect imediat.

Sunt avocat,membru in Baroul New York si Solicitor of England &Wales, precum si cercetator doctoral la School of Advanced Study, University of London.

Nu am vrut niciodata sa fac politica, dincolo de a sprijini, dupa puteri, proiectele unor oameni precum Valeriu Nicolae, Dacian Ciolos, Vlad Voiculescu sau Raluca Pruna, oameni pe care ii respect. Asta, pentru a da o sansa copiilor mei sa ramana in Romania cand or prinde aripi.

Prin urmare, in orice caz aveam intentia de a iesi din partid de indata ce o noua structura de conducere este decisa de membri. Totusi, ca urmare a campaniei de desfiintare publica la care sunt supus de o saptamana, insist sa o fac acum, cu efect imediat.

E mai important ca ajutorul meu sa nu devina o povara si ca proiectul sa fie in final un succes. Altfel, desfiintarea reputatiei mele va fi fost un cost risipit.

Am patru mesaje pentru membrii si simpatizantii PLUS care privesc poate ingrijorati si ezitanti la barajul mediatic trans-partinic ridicat impotriva proiectului:

(1) Nu va lasati intimidati. Desfiintarea publica e un cost mare, personal si profesional, insa alternativa, inactiunea, pasivitatea, cinismul, indiferenta sunt preturi inca si mai mari. Daca nu actionati, daca nu va implicati, daca nu va puneti capul si resursele la bataie, chiar si cu riscuri personale, foarte curand va fi fost prea tarziu, si nu doar pentru voi, dar pentru generatii.

(2) Nu va lasati influentati. Intregul esafodaj al atacului este ca cineva din familia mea, sau poate eu, este « eminenta cenusie » a acestui partid si a lui Dacian Ciolos. Este o aberatie si o ineptie si o insulta la inteligenta voastra.

In primul rand ca Dacian Ciolos este, prin el insusi, unul dintre cei mai pregatiti oameni politici ai momentului, nu numai aici, dar in Europa. Nu are nevoie de eminente cenusii, ci de dedicatia si sustinerea voastra, a fiecaruia.

Apoi, pentru ca nu-ti trebuie sa fii eminenta cenusie pentru a depune niste acte la tribunal, iti trebuie doar disponibilitatea de a ajuta. Oricat de putin, conteaza.

Nu in ultimul rand, este o aberatie etica nascocita acum in laboratoarele PSD-ALDE si PNL sa mi se atribuie mie actiunile altcuiva, chiar si ale tatalui meu, ca sa nu mai vorbim de calomnii si inventii. Sau, si mai bizar, sa i se atribuie lui Dacian Ciolos, care nici nu-l cunoaste.

Fiecare dintre noi este ceea ce face, iar de facut, pe langa truda mea profesionala, am facut asta: am pus umarul la o alternativa si o sansa, poate ultima, la o evolutie normala a acestei tari. Acum e integral in mainile voastre.

(3) Nu va gasiti scuze. Angajamentul civic si politic sunt costisitoare, sunt grele, sunt (iata!) periculoase. Eu, unul, am ezitat mult pana sa ies din zona de confort a criticii de pe margine. Daca speranta ne arunca in actiune, ne si intimideaza, si adeseori, o stiu din experienta proprie, este mai usor sa gasesti motive de dezamagire, decat sa ramai angajat. Fara scuze! Scuzele sunt pentru victime, nu pentru invingatori.

(4) Veti prevala. Membri si simpatizantii PLUS sunt esantionul cel mai calificat si competent dintre tinerii adulti ai acestei tari. Daca voi ramaneti angajati, daca voi persevarati si va folositi toate resursele, viitorul nu poate fi decat al vostru.

Putere voua!

Adrian Iordache, 24 ianuarie 2019”

Context. Istoricul Marius Oprea, care a scris constant despre fosta Securitate comunistă, l-a acuzat pe Dacian Cioloș, într-un text publicat pe data de 18 ianuarie, că și-a înregistrat partidul PLUS cu ajutorul casei de avocatură „Iordache & Partners”, fondată de Alexandru Iordache, despre care spune că a fost maior de Securitate și coordonatorul anchetei penale la care a fost supus în 1988, cu un an înainte de Revoluție.

Oprea a dezvăluit că secretarul general al partidului condus de Dacian Cioloș este fiul maiorului de Securitate, Adrian Alexandru Iordache, care este și managing partner la casa de avocatură a firmei, iar vicepreședinte al partidului PLUS este nora fostului securist.

Într-o postare pe Facebook, Dacian Cioloș a respins acuzațiile și scrie că ”asocierea numelui meu cu oameni pe care nu îi cunosc este un lucru mizerabil. La fel de mizerabilă este și afirmația că ar exista o eminență cenușie în spatele meu. Nu am judecat și nici nu voi judeca vreodată oamenii în funcție de rudele lor, ci în funcție de faptele lor”. Fostul premier adaugă că ”insinuările pline de răutate vehiculate în media reprezintă o tactică veche, bine pusă la punct de oamenii care controlează de peste zece ani politica și o bună parte a presei”.

Reamintim că Dacian Cioloș a anunțat pe 15 decembrie 2018 la Cluj Napoca înființarea unui nou partid politic – Partidul Libertății, Unității și Solidarității (PLUS), formațiune care a fost deja înregistrată la Tribunal. Totodată, el a spus că va solicita retragerea dosarului de înregistrare a partidului Mișcarea România Împreună (MRÎ) din cauza tergiversărilor în instanță.

Sursa Foto: Steluța Popescu